De Priester prys sy tuisdorp Parys | Netwerk24
De Priester prys sy tuisdorp Parys
Deur AJ Opperman 06 April 2018 08:00
Jak de Priester Foto: Marais Nell
Sy wortels lê in Parys, sê die sanger Jak de Priester wat op 13 April in sy tuisdorp in die Vrystaat optree as deel van die eerste Parys-kunstefees.
Dié fees met die tema The River Runs Colour wil die dorp as kunsbestemming vestig en veral aan plaaslike kunstenaars blootstelling gee.
Dit is hier waar die kunste De Priester reeds op laerskool aangetrek het. Dit het uiteindelik sy loopbaan geword en verlede jaar het hy sy 15 jaar in die bedryf gevier.
"Ons was maar altyd die outjies wat gedigte gaan opsê het in plekke soos Sasolburg. Ek het drama geneem en ons drama-meneer het ons baie geïnspireer. Ons het aan die ATKV-tienertoneelkompetisie deelgeneem en ek het nog die teks vir ons toneelstuk destyds geskryf. Ons was saam met twee ander skole in die eindronde. Ons het beste akteur gewen en 'n prys vir die beste nuwe teks. Ons het wel nie eerste gekom nie.
"In my grootworddorp het ek gevoel ek wil iets met kunste te doen hê."
Jak de Priester tree op 13 April by die eerste Parys-kunstefees op. Foto: Marais Nell
Hy is ná skool na die Universiteit van Pretoria (UP) om drama te studeer, maar het later oorgeskakel na 'n BA-graad.
De Priester se konsert op 13 April is een waarmee hy al onder meer in Pretoria en Kaapstad opgetree het.
"In so 'n optrede sal 'n mens van jou ouer musiek ook moet sing. Jy wil graag jou nuwe goed bekendstel en daar is musiek op my jongste album, 15 jaar, wat ek gaan sing. Die konsert het nie eintlik 'n spesifieke titel nie."
Die album is verlede jaar uitgereik.
Hy het destyds die AKTV Crescendo-kompetisie gewen en sy sangloopbaan sluit ook die temalied van onder meer die sepie Binnelanders en die rolprent Hoener met die rooi skoene in, asook die aanbied van die TV-program Reis na gister op kykNET.
"Ek dink die Parys-kunstefees is wonderlik. Dink maar aan al die inwoners van Johannesburg en Pretoria wat in Parys uitspan. Ek kom ook nog gereeld daar en my ouers woon steeds daar. In my kinderdae was dit rustiger. Daar was veel minder restaurante. Ek was toevallig 'n kelner daar destyds.